דף למנחה 
מה פשר הקשר
בלימוד זה נעסוק בפשר הקשר בין עם ישראל לארץ-ישראל. 
ארץ-ישראל היא ארץ הבחירה שנתן אלוהים לעמו שומר תורתו. ארץ אשר ה' דורש אותה ועיניו תמיד בה מראשית השנה ועד אחריתה. מכאן נובע גם היחס המיוחד והמורכב של בני עם ישראל לארץ-ישראל.  
נציג בלימוד נקודות מבט ביחס לארץ-ישראל של מתבוננים בעלי השקפות עולם שונות, ממקומות שונים ומתקופות שונות. חלק מנקודות המבט הן רגשיות, חלקן נופיות, וחלקן רעיוניות-הלכתיות. נעמוד על הקשרים הפנימיים בין הטקסטים השונים לבין תחומים אלה ונבחן את ייחודה של ארץ-ישראל במקורות ואת יחס אלוהים אליה.
חלק זה של הלימוד עוסק בעיקר בקשר הרגשי לנופי הארץ. 
חלקו השני של הלימוד עוסק בעיקר בשאלות רעיוניות ואידאולוגיות של הקשר לארץ.

פתיחה  
נפתח בקריאה משווה בין שירה של רחל 'לא שרתי לך ארצי', לשירו של רבי יהודה הלוי: 'יפה נוף', ונדון בשאלות המנחות. דיון הפתיחה יכול להיות קצת יותר ארוך מן המקובל.

לימוד בחברותא 
בקבוצות הלימוד נדון בזיקה הרגשית והנופית לסגולותיה הפיזיות של ארץ-ישראל ובמקומה המיוחד מנקודת ראותו של הבורא ושל העם, על פי מקורות מקראיים, תלמודיים, ופרשניים. נחתום שלב זה בקטע מסיפורו של ס' יזהר (יזהר סמילנסקי): 'הו הו הזלזלת', ונשווה אותו למקורות המסורתיים העתיקים.

אסיף 
לסיום נערוך סבב בין המשתתפים ונבקש מהם להציג את נקודת מבטם האישית בשאלה - מה הקשר האישי שלך לארץ-ישראל, הן מן הפן הרגשי הנופי והן מן הפן הרעיוני?